Lenakapavir

Lenakapavir (tiež Yeytuo, Yeztugo, GS-6207) je nové antivirotikum proti HIV, ktoré bolo 22. decembra 2022 schválené americkou FDA na supresiu vírusovej nálože u HIV-1 pozitívnych pacientov na základe klinickej štúdie Capella Trial (NCT04150068) u pacientov s multirezistentnými kmeňmi HIV-1 (Sunlenca). 18. júna 2025 bol lenakapavir schválený americkou FDA ako predexpozičná profylaxia proti možnej infekcii vírusom HIV, ktorá sa podáva dvakrát ročne podkožnou injekciou (Yeztugo). Lenakapavir sa podáva injekčne pod kožu dvakrát ročne a má vyššiu účinnosť ako denné perorálne podávanie proliečiv tenofoviru v kombinácii s emtricitabínom (Truvada). Lenakapavir sa predáva pod komerčným názvom Yeztugo od firmy Gilead Sciences, ktorá vlastní patentové právca na liečivo. Keďže ide o nové liečivo, ktoré je chránené patentom, jeho cena je vysoká, udáva sa 28 218 amerických dolárov (24 373 eur) za rok, čiže 14 109 amerických dolárov (12 186 eur) za jednu injekciu s obsahom lenakapaviru. Ako nežiaduce účinky sa opisujú: citlivosť v mieste vpichu, bolesť hlavy, nevoľnosť. Liečivo lenakapavir nie je na Slovensku toho času dostupné. 

Európska únia schválila 26.augusta 2025 lenakapavir na základe odporúčania regulátorov z Európskej liekovej agentúry. Liečivo sa bude predávať v Európskej únii (čiže v 27 členských štátoch EÚ), Islande, Lichtenštajnsku a Nórsku pod komerčným názvom Yeytuo. 

 Farmakologické vlastnosti lenakapaviru 

 Farmakodynamika 
Lenakapavir (300 mg tablety a 463,5 mg/1,5 ml injekcie) je dlhodobo pôsobiaci inhibítor HIV kapsidy schválený v Spojených štátoch, Spojenom kráľovstve, Kanade a Európskej únii na liečbu infekcie HIV v kombinácii s inými antiretrovírusovými liečivami u ľudí s multirezistentným HIV, ktorí prekonali dlhodobú liečbu HIV. Tablety lenakapaviru sú schválené na perorálne podanie počas začatia liečby lenakapavirom, pred alebo v čase prvej injekcie dlhodobo pôsobiaceho lenakapaviru v závislosti od spôsobu začatia liečby. 
náhľad|Životný cyklus HIV a biologické ciele účinku lenakapaviru
Viacstupňový mechanizmus účinku lenakapaviru sa odlišuje od iných v súčasnosti schválených tried antivírusových látok a je navrhnutý tak, aby poskytol novú cestu pre vývoj dlhodobo pôsobiacej možnosti liečby pre jednotlivcov s multirezistentným HIV, ktorých vírus už účinne nereaguje na liečbu. Zatiaľ čo väčšina antivirotík pôsobí iba na jedno štádium replikácie vírusu,lenakapavir je navrhnutý tak, aby inhiboval HIV vo viacerých štádiách jeho životného cyklu a nemá žiadnu známu skríženú rezistenciu preukázanú in vitro s inými existujúcimi triedami liekov. Lenakapavir je jedinou možnosťou liečby HIV podávanou dvakrát ročne.

Lenakapavir je viacstupňový selektívny inhibítor funkcie kapsidu HIV-1, ktorý sa priamo viaže na rozhranie medzi proteínovými podjednotkami kapsidu. Lenakapavir inhibuje replikáciu vírusu HIV-1 tým, že zasahuje do viacerých základných krokov životného cyklu vírusu vrátane kapsidom sprostredkovaného vychytávania provírusovej DNA HIV-1 jadrom (blokovaním väzby jadrových importných proteínov na kapsid), zostavovania a uvoľňovania vírusu (narušením funkcie Gag/GagPol, znížením tvorby podjednotiek CA) a tvorby jadra kapsidu (narušením rýchlosti spájania podjednotiek kapsidu, čo vedie k deformovaným kapsidom).

 Farmakokinetika 
Lenakapavir sa podáva v nasycovacej fáze vo forme tabliet, neskôr dvakrát ročne podkožnou injekciou. V prvý deň a druhý deň liečby je odporúčaná dávka 600 mg lenakapaviru užívaná perorálne. Vo ôsmy deň liečby je odporúčaná dávka 300 mg užívaná perorálne. Následne sa v 15. deň liečby odporúča dávka 927 mg podávaná formou subkutánnej injekcie. Odporúčaná dávka je 927 mg lenakapaviru podávaných formou subkutánnej injekcie raz za každých šesť mesiacov (26 týždňov) od dátumu podania poslednej injekcie (± 2 týždne). Injekcie lenakapaviru sú len na subkutánne použitie. Injekcie lenakapaviru sa musia podávať iba subkutánne do brucha (dve injekcie naraz, každá do iného miesta) zdravotníckym pracovníkom. Injekcie lenakapaviru sa nesmú podávať intradermálne.
+Čas liečbyDávka lenakapaviruVysvetlivkaZačiatok liečby (nasycovacia dávka)Prvý deň600 mg lenakapaviru perorálnedvakrát denne jedna 300 mg tabletaDruhý deň600 mg lenakapaviru perorálnedvakrát denne jedna 300 mg tabletaÔsmy deň300 mg lenakapaviru perorálnejedenkrát denne jedna 300 mg tabletaPätnásty deň927 mg lenakapaviru subkutánnou injekcioudve 1,5 ml injekcie naraz do rôznych miest na bruchu Udržovacie dávkyKaždých šesť mesiacov (26 týždňov; ± 2 týždne) od dátumu podania poslednej injekcie lenakapaviru 927 mg lenakapaviru subkutánnou injekcioudve 1,5 ml injekcie naraz do rôznych miest na bruchu 
Lenakapavir má dlhý biologický polčas a vysoký distribučný objem. Má však nízku biologickú dostupnosť, čo vyžaduje invazívne injekčné podanie.

 Absorpcia 

 Subkutánne podanie 
Lenakapavir sa po subkutánnom podaní úplne absorbuje. V dôsledku pomalého uvoľňovania z miesta subkutánneho podania je profil absorpcie subkutánne podávaného lenakapaviru komplexný s maximálnymi plazmatickými koncentráciami dosahovanými 84 dní po podaní. 

 Perorálne podanie 
Lenakapavir sa po perorálnom podaní absorbuje s maximálnymi plazmatickými koncentráciami dosahovanými približne 4 hodiny po podaní lenakapaviru. Absolútna biologická dostupnosť po perorálnom podaní lenakapaviru je nízka (približne 6 až 10 %). Lenakapavir je substrátom P-gp. Hodnoty AUC, Cmax a Tmax lenakapaviru po konzumácii jedla s nízkym obsahom tuku (~400 kcal, 25 % tuku) alebo s vysokým obsahom tuku (~1 000 kcal, 50 % tuku) boli porovnateľné so stavom nalačno. Perorálny lenakapavir sa môže podávať bez ohľadu na jedlo.

 Distribúcia 
Distribučný objem lenakapaviru v rovnovážnom stave bol u účastníkov s infekciou HIV-1 po intenzívnej predchádzajúcej liečbe na základe analýzy populačnej farmakokinetiky 976 litrov. Lenakapavir sa vo veľkej miere viaže na plazmatické bielkoviny (približne 99,8 %, na základe údajov in vivo).

 Biotransformácia 
Po jednorazovej intravenóznej dávke rádioaktívne značeného lenakapaviru podanej zdravým účastníkom sa 76 % celkového rádioaktívne značeného liečiva vylúčilo stolicou a < 1 % močom. V plazme (69 %) a stolici (33 %) prevažovala nezmenená forma lenakapaviru. Metabolizmus zohrával v eliminácii lenakapaviru menej významnú úlohu. Lenakapavir bol metabolizovaný prostredníctvom oxidácie, N-dealkylácie, hydrogenácie, hydrolýzy amidových väzieb, glukuronidácie, konjugácie hexózy, konjugácie pentózy a konjugácie glutatiónu; najmä prostredníctvom CYP3A a UGT1A1. Žiaden z cirkulujúcich metabolitov nepredstavoval > 10 % plazmatickej expozície súvisiacej s liekom.

 Eliminácia 
Medián polčasu eliminácie po perorálnom podaní bol v rozmedzí od 10 do 12 dní a v rozmedzí od 8 do 12 týždňov po subkutánnom podaní. Klírens lenakapaviru na základe analýzy populačnej farmakokinetiky u účastníkov s infekciou HIV-1 po intenzívnej predchádzajúcej liečbe bol 3,62 l/h.

 Referencie 

 Pozri aj 

 Predexpozičná profylaxia, preventívne užívanie liečiv (najmä antivirotík proti HIV) s cieľom zabrániť infekcii
 HIV, vírus ľudskej imunitnej nedostatočnosti
 Antivirotikum, liečivo účinné proti určitému vírusu
 Kapsida, proteínový obal nukleovej kyseliny vírusov

 Externé odkazy 

 SÚHRN CHARAKTERISTICKÝCH VLASTNOSTÍ LIEKU

Kategória:Antivirotiká
Kategória:Farmakológia
Kategória:AIDS
Kategória:Vírusové choroby
Kategória:Cyklopentény